35. schôdza NR SR - 9.deň - B. popoludní
Dátum: 2025-06-10
Poslanec: Dostál, Ondrej (SaS)
Druh vystúpenia: Vystúpenie

8. Vážený pán predsedajúci, vážené kolegyne, kolegovia, dovoľte, aby som uviedol návrh uznesenia Národnej rady Slovenskej republiky k odsúdeniu raketových útokov Ruskej federácie na civilné ciele v ukrajinských mestách Kryvyj Rih a Sumy. Tento návrh predkladám spoločne s pani poslankyňami Vladimírou Marcinkovou a Máriou Kolíkovou a poslancami Jurajom Krúpom a Vladimírom Ledeckým. Tento návrh reaguje na udalosti, ktoré sa udiali začiatkom apríla, čiže nie je úplne aktuálny. Aktuálny bol v čase, keď sme ho predkladali, a teda na rokovanie Národnej rady sa dostáva až teraz. Dňa 4. apríla tohto roku došlo v ukrajinskom meste Kryvyj Rih k raketovému útoku Ruskej federácie, pri ktorom podľa dostupných zdrojov zahynulo najmenej 19 ľudí vrátane deviatich detí. Desiatky ľudí boli zranených a poškodené boli desiatky budov a domov. Balistická raketa dopadla blízko detského ihriska na mestskom sídlisku. Išlo o druhý raketový útok Ruskej federácie na rodné mesto ukrajinského prezidenta Volodymyra Zelenskeyjho v priebehu jedného týždňa. Následne nato 13. apríla 2025 došlo k ďalšiemu z radu raketových útokov Ruskej federácie na civilné oblasti Ukrajiny, tentokrát na mesto Sumy. Tento akt nadväzuje na dlhodobú systematickú kampaň útokov Ruskej federácie na civilné ciele a predstavuje pokračovanie vojenskej agresie proti Ukrajine. Dve ruské balistické rakety zasiahli samotné centrum mesta, ktoré sa nachádza na severovýchode krajiny približne 30 km od ruskej hranice. Počas útoku zahynulo podľa dostupných informácií najmenej 34 ľudí vrátane dvoch detí. Úrady hlásia i desiatky zranených. Slovenská republika ako členský štát OSN a Európskej únie založený na princípoch rešpektovania medzinárodného práva nemôže mlčať a takémuto hanebnému konaniu sa pasívne prizerať. Je podľa názoru predkladateľov potrebné, aby Slovenská republika prostredníctvom svojho parlamentu dôrazne a konkrétne odsúdila takéto útoky a jasne opakovane pomenovala, kto je v tejto vojne agresor a kto obeť. A zároveň navrhujeme, aby Národná rada vyzvala vládu Slovenskej republiky, aby podporila úsilie nie o mier ako taký, ale o spravodlivý mier a podporovala aj úsilie o vyvodenie zodpovednosti za spáchané zločiny. V návrhu uznesenia navrhujeme okrem dôrazného odsúdenia týchto raketových útokov zdôrazniť, že útoky na civilné obyvateľstvo a civilnú infraštruktúru predstavujú hrubé porušenie medzinárodného humanitárneho práva a Ženevských dohovorov. Navrhuje vyjadriť podporu a solidaritu s Ukrajinou a jej obyvateľmi v ich boji za slobodu, nezávislosť a územnú celistvosť. Vyzývame vládu Slovenskej republiky, aby aj naďalej podporovala úsilie o spravodlivý mier a vyvodenie zodpovednosti za vojnové zločiny proti ľudskosti spáchané v súvislosti s ruskou agresiou na Ukrajine. Navrhujeme vyzvať vládu a jej predstaviteľov, aby k Ruskej federácii a jej predstaviteľom pristupovali náležite vzhľadom k ich ohavným činom páchaným na Ukrajine. A v tom pôvodnom návrhu uznesenia sme navrhli aj vyzvať premiéra Slovenskej republiky a ďalších štátnych predstaviteľov, aby sa nezúčastnili osláv konaných dňa 9. mája v Moskve. Vzhľadom na to, že teda tento termín už uplynul, táto výzva je bezpredmetná, tak v rozprave navrhnem pozmeňujúcim návrhom toto znenie upraviť, resp. nahradiť iným, a týmto sa hlásim do rozpravy ako prvý. A dovoľujem si všetkých požiadať o podporu tomuto návrhu uznesenia. Ďakujem.